## Uredba o redoslijedu plaćanja nepodmirenih obveza

### NN 60/1993 (25.6.1993.), Uredba o redoslijedu plaćanja nepodmirenih obveza

# VLADA REPUBLIKE HRVATSKE

Na osnovi članka 1. Zakona o ovlasti Vlade Republike Hrvatske da donosi
uredbe kojima se uređuju pojedina pitanja iz djelokruga Sabora Republike
Hrvatske ("Narodne novine", broj 74/92), Vlada Republike Hrvatske
je na sjednici održanoj 25. lipnja 1993. godine donijela

## UREDBU

### o redoslijedu plaćanja nepodmirenih obveza

Članak 1.

Ovom se Uredbom uređuje redoslijed plaćanja obveza pravne osobe, ako
na računima kod ovlaštene organizacije za obavljanje platnoga prometa nema
dovoljno sredstava za plaćanja dospjelih nepodmirenih obveza.

Članak 2.

Pravna osoba obvezna je naloge za plaćanje dospjelih nepodmirenih obveza
iz članka 3. ove Uredbe podnijeti ovlaštenoj organizaciji za obavljanje
platnoga prometa najkasnije na dan njihova dospijeća.

Ovlaštena organizacija za obavljanje platnoga prometa dužna je primiti
podnesene naloge za plaćanje, te evidentirati datum i sat primitka.

Članak 3.

Ako pravna osoba na računu kod ovlaštene organizacije za obavljanje
platnoga prometa nema, odnosno nema dovoljno, sredstava za podmirenje dospjelih
obveza, plaćanje se obavlja ovim redoslijedom:

1. obveze prema inozemstvu temeljem fiksnih i garantiranih obveza,

2. porez na promet proizvoda i usluga te druge pristojbe što ih je pravna
osoba, na temelju propisa, naplatila uz cijenu proizvoda ili usluga,

3. izvršne sudske odluke, izvršne odluke ovlaštenih tijela i organizacija,
rješenja o kaznama, druga izvršna rješenja, te nalozi i konačna rješenja
kontrolnih tijela i organizacija.

4. akceptni nalozi.

Članak 4.

Novčanom kaznom za privredni prijestup u protuvrijednosti 5.000 DEM
do 10.000 DEM u hrvatskim dinarima, kaznit će se pravna osoba ako naloge
za plaćanje dospjelih nepodmirenih obveza iz članka 2. stavka 1. ove Uredbe
ne podnese ovlaštenoj organizaciji za platni promet do dana njihova dospijeća.
Za radnje iz stavka 1. ovoga članka kaznit će se i odgovorna osoba pravne
osobe za privredni prijestup novčanom kaznom u protuvrijednosti 150 DEM
do 300 DEM, u hrvatskim dinarima.

Članak 5.

Novčanom kaznom za privredni prijestup u protuvrijednosti 1.000 DEM
do 2.000 DEM u hrvatskim dinarima, kaznit će se ovlaštena organizacija
za obavljanje platnoga prometa:

1. ako ne primi podnesene naloge za plaćanje i ne evidentira datum i
sat njihova primitka (članak 2.),

2. ako plaćanje ne izvršava po propisanom redoslijedu (članak 3.).

Za radnje iz stavka 1. ovoga članka kaznit će se za privredni prijestup
i odgovorna osoba ovlaštene organizacije za obavljanje platnoga prometa,
novčanom kaznom u protuvrijednosti 100 DEM do 200 DEM, u hrvatskim dinarima.

Članak 6.

Iznosi novčanih kazni iz članka 4. i 5. ove Uredbe izriču se u hrvatskim
dinarima prema srednjem tečaju DEM Narodne banke Hrvatske, na dan izricanja
kazne, a valoriziraju se prema srednjem tečaju DEM Narodne banke Hrvatske,
na dan plaćanja kazne.

Članak 7.

Nepodmirene obveze iz evidencije o redoslijedu plaćanja koju vodi ovlaštena
organizacija za obavljanje platnoga prometa prema Uredbi o financijskom
poslovanju ("Narodne novine", broj 40/92 i 28/93) izvršavat će
se do njihova potpunoga podmirenja. Ako se između dužnika i vjerovnika
postigne sporazum ili nagodba u svezi s nepodmirenim obvezama iz stavka
1. ovoga članka, ovlaštena organizacija za obavljanje platnoga prometa,
odnosne nepodmirene obveze brisat će iz evidencije o redoslijedu plaćanja.

Članak 8.

Stupanjem na snagu ove Uredbe prestaje vrijediti Uredba o financijskom
poslovanju ("Narodne novine", broj 40/92 i 28/93). Stupanjem
na snagu ove Uredbe neće se primjenjivati Zakon o financijskom poslovanju
("Narodne novine", broj 53/91 ).

Članak 9.

Ova Uredba stupa na snagu sljedećeg dana od dana objave u "Narodnim
novinama".

Klasa: 400-01/93-01/02

Urbroj : 5030114-93-4

Zagreb, 25. lipnja 1993.

Predsjednik

**Nikica Valentić, v. r.**

Uredba, NN 60/1993-1217